钦定古今图书集成/明伦汇编/氏族典/第390卷 > 李重进
## 钦定古今图书集成/明伦汇编/氏族典/第390卷 > 李重进

按《宋史李重进传》，“重进，其先沧州人，周太祖之甥，福
庆长公主之子也。晋天福中，仕为殿直。汉初，从周祖
征河中，广顺初，迁内殿直都知，领泗州刺史。显德初，
领武信军节度。重进年长于世宗，及周祖寝疾，召重
进受顾命，令拜世宗，以定君臣之分。世宗嗣位，为侍
卫亲军马步军都虞候，从征刘崇，以功领忠武军节”
度，加同中书门下平章事，改归德军节度。三年，以重
进为庐、寿等州招讨使。吴人以重进色黔，号“黑大王。”
张永德屯下蔡，与重进不协，人情忧恐。重进遂自寿
阳单骑诣永德帐中，命饮酒，亲酌，曰：“吾与公皆国家
肺腑，相与戮力王室，公何疑我之深也。”永德意解，三
军皆安。恭帝嗣位，加检校太尉，改淮南道节度。太祖
即位，加重进中书令。既而移镇青州，加开府阶。重进
闻移镇，阴怀异志，治城隍，缮兵甲，捕军校不附者数
十人，尽杀之。太祖遂亲征，至城下拔之，重进纵火自
焚，重进兄深“州刺史重兴自杀，弟解州刺史重赞、子
尚食使延福并戮于市。”